google/wiki40b huggingface dataset:
Gause reegel

Gause reegel (ka eksklusioonireegel, konkurentse välistamise reegel, konkurentsi välistamise reegel) on ökoloogiline seaduspära, mille järgi kaks liiki, kel on identne ökoloogiline nišš, ei saa püsivalt koos eksisteerida. Võrdseist konkurentidest üks sureb välja, kusjuures kumb, on juhuse määrata.
Reegli formuleeris vene ökoloog Georgi Gause 1934. aastal. Seejuures toetus ta oma laborikatsetele kahe kinglooma liigiga, Paramecium aurelia ja Paramecium caudatum. 
Sarnane on Grinnelli reegel, mille formuleeris Joseph Grinnell.
Gause reeglist järeldub, et kooseksisteerimiseks on vajalik mingi erinevus liikide ökoloogilistes niššides. Samuti viib niisugune konkurentne teise liigi välistamine konkurentsi vähenemisele. 
Gause reeglil on ka lihtne matemaatiline põhjendus, mille on teiste seas esitanud Vito Volterra. Seetõttu on bioloogidele suurt huvi pakkunud kooslused, kus palju liike, mis on ökoloogiliste nõudluste poolest väga sarnased, ikkagi kaunis püsivalt koos eksisteerivad. Niisugusteks kooslusteks on näiteks planktonikooslused, kus palju sarnaseid vetikaliike koos elavad, või troopiline mets, kus palju lähedaste nõudlustega puuliike koos elavad, või niit, kus on püsivalt lähestikku koos elamas kümneid kaunis sarnaseid taimeliike.
Vastavalt on liigirikaste koosluste stabiilsus (ehk liikide kooseksisteerimise tingimused) oluliseks teoreetiliseks probleemiks ökoloogias. Selle olulisuse esiletõstja oli näiteks ameerika teoreetilise ökoloogia koolkonna rajaja George Evelyn Hutchinson, kes kõneles sellest kui planktoni paradoksist. Seejärel on liikide kooseksisteerimise probleemiga tegelenud paljud ökoloogid. Näiteks David Tilman tõi esile, et sarnased liigid, kes konkureerivad samade ressursside pärast, võivad siiski koos eksisteerida, kui keskkonnategurid piisavalt fluktueeruvad.
Traïanós Déllas

Traïanós Déllas (Τραϊανός Δέλλας; sündinud 31. jaanuaril 1976 Monastiri) on Kreeka jalgpallitreener ja endine Kreeka jalgpallikoondise kaitsja, Euroopa meister (2004). 
Kreeka rahvuskoondises mängis ta aastatel 2001–2009 53 korda ja lõi 1 värava. Debüüt koondises oli 2001. aasta aprillis, kui mängiti Horvaatiaga.

Isiklikku

Traïanós Déllas on 196 cm pikk ja kaalub 92 kg.
EURO 2004 – Kreeka rahvuskoondis
1 Nikopolídis • 2 Seitarídis • 3 Venetídis • 4 Dabízas • 5 Déllas • 6 Basinás • 7 Zagorákis • 8 Giannakópoulos • 9 Charistéas • 10 Tsiártas • 11 Nikolaḯdis • 12 Chalkiás • 13 Katergiannákis • 14 Fýssas • 15 Vrýzas • 16 Kafés • 17 Georgiádis • 18 Goúmas • 19 Kapsís • 20 Karagkoúnis • 21 Katsouránis • 22 Papadópoulos • 23 Lákis • treener Rehhagel
Anna Haava

Anna Haava (sünnilt Anna Rosalie Haavakivi (Hawwakiwwi) 15. (3.) oktoober 1864 Pala vald, Kodavere kihelkond, Tartumaa Haavakivi talu – 13. märts 1957 Tartu) oli eesti luuletaja, libretist ja tõlkija.

Elukäik

Isa Joosep Haavakivi (1836–1891) kosis 1860. aastal naiseks Sohvi Janasti, kes oli pärit Punikverest.
Annal oli vanem õde Elisabet (1860–1893) ja noorem vend Rudolf (1870. aastad – 1950).
Ta kasvas üles hästitoimivas talus, kus oli palju loomi ja kus elas peale oma pere ka sugulasi ja abitöölisi.
1869. aastaks oli kogutud raha 700 rubla, et talu päriseks osta, kuid pettuse läbi sai selle omanikuks hoopis isa Joosepi õemees.
Anna isa osales rahvusliku liikumise üritustel, esimesel üldlaulupeol Tartus ja Vanemuise seltsi kõnekoosolekutel. Kodus oli lugemisvaraks nii raamatuid kui ajalehti, nt Jannseni Sannume-toja, Eesti Postimees. Isa Joosep luges teistele ette "Kalevipoega" ning oskas mängida viiulit.
Aastal 1873 alustas Anna 9-aastaselt kooliteed Pataste mõisas avatud ettevalmistava õppekavaga saksakeelses erakoolis. Edasi õppis ta Tartus pr. Hoffmanni erakoolis Peterburi tänavas, Gildi tänava väikeses tütarlastekoolis ning 1880–1885 Tartu kõrgemas tütarlaste koolis, kust sai kodukooli õpetaja diplomi. Neis saksa õppekeelega koolides õppides kasutas Anna perekonnanime Espenstein.
Ta töötas Tartus lasteaiaõpetajana ja astus 1885. aasta suvel Postimehe toimetaja K.A. Hermanni laulukoori. Seal sai alguse sõprussuhe Jaan Lellepiga.
Kui 1886. aasta suvel suri Lydia Koidula, ilmus Postimehes varjunime "Üks Eesti neiu" all luuletus "Koidulale". See oli Anna esimene trükis avaldatud luuletus. Edaspidi ilmusid tema luuletused pseudonüümi Anna Haava all.
1887 lõi Peterburis õppiv noor orelikunstnik Miina Hermann (Härma) esimesed viisid Anna Haava luuletustele.
1888 ilmus 23-aastase Anna Haava esimene luulevihik "Anna Haava. Luuletused I", 1890 "Luuletused II" ja 1897 "Luuletused III".
1891–1898 olid Annale väga rasked aastad, rahaline seis oli vilets, tervis halvenes, tuli matta mitmeid lähedasi (isa, 33-aastane õde, isa õe pere, ema). Suri ka J. Lellep. Anna töötas Berliinis ja Venemaal diakonissiasutustes põetajana ja vaestekooli õpetajana, viibides ajuti Eestis tööd otsides ja lähedasi hooldades.
1899 hakkas temalt ajakirjanduses tasapisi taas luuletusi ilmuma (Postimehes, Lindas). Tervis oli ülepingetest siiski vilets ja 1904–1905 viibis ta ravil Tartu Närvikliinikus. Pärast seda alustas vabakutselise kirjaniku elu Tartus. Haava sai töökoha Postimehe toimetuses, kus hakkas tegema tõlketöid ajalehe kirjanduslisade jaoks. Samuti hakkas ta eestindama teoseid maailmakirjandusest. 
Haaval ilmus veel mitu luulekogu.
Ta elas kasinat elu, jäi elu lõpuni üksikuks ja tal ei olnud lapsi. Alles 75. sünnipäevaks 1939. aastal sai seni ühest üürikambrist teise kolinud Anna Haava Tähtvere pargi lähedal Koidula tänavale isikliku korteri, mille kinkis talle juubeli puhul Tartu linnavalitsus. 1954 toimusid luuletaja 90. sünnipäeva puhul suured pidustused Tartu Ülikooli aulas.
Anna Haava suri 92-aastaselt 13. märtsil 1957 ja ta maeti Tartu Maarja kalmistule.
Aastal 2006 avati Jõgevamaal Assikvere seltsimajas Anna Haava mälestustuba.
Revaz Javahhišvili

Revaz Javahhišvili (sündinud 21. augustil 1978 Khuthaisis Gruusias) on gruusia dirigent.
Ta on alates 2002. aastast tööl Khuthaisi ooperi- ja balletiteatris, 2009. aastast töötab seal kunstilise juhi ja peadirigendina.
Andrej Šustr

Andrej Šustr (sündinud 29. novembril 1990 Plzeňis) on Tšehhi jäähokimängija, kes mängib kaitsjana KHL-i klubis Kunluni Red Star.
Aastatel 2010–2013 mängis ta kolm hooaega Nebraska Omaha Ülikooli meeskonnas.
NHL-is debüteeris ta Tampa Bay Lightningi meeskonnas 29. märtsil 2013 mängus New Jersey Devilsi vastu. Lightningi põhimeeskonda kuulus ta alates järgmisest hooajast ja kokku viiel hooajal. Esimese värava viskas ta NHL-is 5. aprillil 2014 mängus Dallas Starsi vastu.
2018. aastal sõlmis ta üheaastase lepingu Anaheim Ducksiga. Ducski meeskonnas pääses ta NHL-is väljakule kokku viies mängus. Suurema osa hooajast mängis ta Ducksi noorteklubi San Diego Gullsi ridades AHL-is.
2019. aasta juunis sõlmis ta üheaastase lepingu Kunluni Red Stariga.
Lühiteraapia

Lühiteraapia (inglise Brief Psychotherapy) on üldmõiste erinevate ajalistelt piiritletud psühhoteraapiate kohta. Lühiteraapiaks võib nimetada ka olemasoleva psühhoteraapia rakendamist ajaliselt piiritletud kontekstis, näiteks lühi-geštaltteraapia või lühike psühhodünaamiline teraapia. Kõige tuntum lühiteraapia on lahenduskeskne lühiteraapia.
Erinevatel lühiteraapiate peamiseks ühiseks jooneks on ajalised raamid ning täpne eesmärgiasetus. Teataval määral on nimetamisel tegemist tavaga. Kognitiiv-käitumuslikku teraapiat nimetatakse harva lühiteraapiaks, kuigi ta tunnuste poolest pigem seda on.
Lühiteraapia mõiste algab 1965. aastal Palo Alto Mental Research Institute'is läbi viidud lühiteraapia uurimisprojektiga. Selles uuriti ülimalt tuntud Milton Ericksoni töömeetodeid. Projektist väljakasvanud metoodikat nimetatakse strateegiliseks lühiteraapiaks. MRI lähenemist iseloomustas sotsiaalkonstruktivism ning selle poolest on lahenduskeskne lühiteraapia MRI otsene järglane.
Metsatundra

Kliima

Kuigi sademete hulk on päris väike (200–350 mm aastas), sademete hulk ületab aurumist ja selletõttu on laialt levinud järved (hõlmavad 10-60% pindalast). Juuli keskmine õhutemperatuur on 10...12 °C, jaanuari keskmine õhutemperatuur on sõltuvalt kliima mandrilisuse kasvust alates –10°...–40 °C.

Mullad

Pinnas on peaaegu kõikjal igikeltsega. Mullakates on soostunud gleimullad, soomullad ja hõrendikute all leetunud gleimullad.

Taimestik

Metsatundras vahelduvad puhmastundra ja hõrendikud. Põhja-Ameerika idaosas kasvavad vaevakase ja polaarpaju peale ka must ja kanada kuusk, aga lääneosas palsaminulg; Koola poolsaarel arukask; ida pool Uurali mäestikuni kuusk; Lääne-Siberis kuusk ja siberi lehis; Putorana platoost ida pool dauuria lehis ja betula exilis; Leena jõest Cajanderi lehis, betula exilis ja põõsaslepp ning Kolõma jõest ida pool kasvab nendega koos kääbus-seedermänd.

Loomastik

Metsatundra faunas on ülekaalus lemmingi erinevad liigid, põhjapõdrad, polaarrebased, raba- ja polaarpüüd, lumekakud ja erinevad veerändlinnud.

Inimtegevus

Metsatundra on väärtuslik põdrakarjamaa ja jahiala.
Albert Cornelis Baantjer

Elulugu

Albert Cornelis Baantjer sündis Hollandis Urki linnas pere kolmanda lapsena. 1940. ja 1950. aastatel töötas mees politseinikuna. Esimene romaan "5 x 8 grijpt in! Politie-ervaringen uit de grote stad" ilmus 1959. aastal. De Cocki karjäär algas teoses "De Cock en een strop voor Bobby" (1964) ning järgnevatel aastatel on Amsterdami detektiiv peategelaseks 70 kriminaalloos.
Felix Leet

Felix Leet (26. mai 1922 Tallinn – 28. august 2017) oli eesti raadioajakirjanik.
Ta teenis 1943–1946 Eesti laskurkorpuses. 
Ta õppis 1947–1948 Tallinna Polütehnilises Instituudis majandust ning lõpetas 1967. aastal kaugõppes Tartu Riikliku Ülikooli ajaloo erialal cum laude. Ta õppis ka Eestimaa Kommunistliku Partei Keskkomitee Vabariiklikus Parteikoolis.
Oli 1946–1948 ajalehe Noorte Hääl osakonnajuhataja ning 1949 ja 1953–1955 Pärnu korrespondent, 1952–1953 ajalehe Nõukogude Hiiumaa toimetaja, 1952–1991 Eesti Raadios "Päevakaja" ja muude uudistesaadete korrespondent ja kommentaator (põhiliselt Pärnus). 
Leet on teinud reportaaže Lõuna-Eesti elust ja põllumajandusest. 
Osalenud skaudiliikumises. 
Andres Sööt on teinud Felix Leedist portreefilmi "Reporter" (1981).
Agence France-Presse

Agence France-Presse ehk AFP on rahvusvaheline uudisteagentur, mille peakorter on Pariisis.
AFP edastab lepingupõhiselt poliitilisi, majanduslikke ja muid telegrammuudiseid umbes 1500 alaliselt korrespondendilt kogu maailmas.
Prantsusmaa rahvusliku teadeteagentuurina saadab AFP väljavõtteid neist uudistest ning siseuudiseid Prantsusmaa ajalehtedele ja nuudle tellijatele.
Agentuur on tunnustatud eriti Aafrika ja endiste Prantsusmaa asumaade uudiste vahendajana. Ka nende maade ja Ladina-Ameerika teavitajana on agentuuril tugev positsioon.
Agentuuril on ka ulatuslik fototeenistus.
Folgaria

Geograafia

Folgaria külgneb järgmiste valdadega: Caldonazzo, Altopiano della Vigolana Besenello, Calliano, Lavarone, Lastebasse, Rovereto, Terragnolo ja Laghi.
Vallas on Rio Cavallo ja Astico orgudes frazioni (alljaotused) Costa, Serrada, Guardia, Mezzomonte, San Sebastiano, Carbonare e Nosellari, Pont, Ondertol, Dori, Molino nuovo, Forreri, Ca nove, Molini, Peneri, Fontani, Scandelli, Sotto il soglio, Carpeneda, Mezzaselva, Erspameri, Francolini, Colpi, Nocchi, Perpruneri, Tezzeli, Morganti, Cùeli ja Buse e Virti.
See on tuntud suusakeskus, kuid seda külastatakse ka suvel.
Saaremaa sõrmkäpp

Botaanilised tunnused

Taime kõrgus on 35–82 cm. Õied on suhteliselt suured ja purpurvioletsed. Õisikus on üldjuhul 14–57 (maksimaalselt kuni 69) õit. Õite kandelehed ulatuvad pikalt õisikust välja. Nõrga mustriga õie huule pikkus on 7–9 mm. Huule keskmine hõlm on terava tipuga ja ette ulatuv. Õie kannus on 7–10 mm pikkune. Lehed on laikudeta, 10–20 cm pikkused ja 1–3 cm laiused.

Ajalugu

2000. aastal leidsid soomlastest loodushuvilised Saaremaa läänerannikult sadakond määramata sõrmkäpa isendit. Algselt määrati need lääne-sõrmkäpaks, kuid hilisemad uuringud kinnitasid leidu tundmatu liigina, mis võis olla lääne-sõrmkäpa sugulane.
2004. ja 2005. aasta ulatuslike otsingute käigus leiti merekaldast 200–500 m kauguselt umbes 2 km² suuruselt maa-alalt ligi 3000 õitsvat (generatiivset) ja sadu vegetatiivseid taimi. Põhjalike võrdlus- ja määramistööde järel leiti, et tegemist on eraldi liigiga, mille nimeks sai saaremaa sõrmkäpp (Dactylorhiza osiliensis). Siiski pole väljaspool Eestit saaremaa sõrmkäppa liigina tunnustatud, vaid teda peetakse lääne-sõrmkäpa alamliigiks (Dactylorhiza praetermissa subsp. osiliensis).

Kasvukohad

Saaremaa sõrmkäpa kasvukohtadeks on peamiselt lubjarikka pinnasega niiske poolvarjuline loomännik ja niiske looniit, mis on kevaditi üle ujutatud ja suviti kuiv või niiske, kuid teda võib ka kruusatee äärest leida.

Paljunemine

Saaremaa sõrmkäpp õitseb tavaliselt juuni keskpaigast juuli keskpaigani. Tolmeldajateks on mitmesugused putukad, kuid sõrmkäppadele iseloomulikult puudub õites nektar.
Evansi maakond

Ajalugu

Maakond moodustati 1914. aastal.
Yalu

Yalu (varem ka Jalu; hiina keeles 鸭绿江 Yālù Jiāng, korea keeles 암록강 Amnok-kang) on jõgi Ida-Aasias, Korea ja Hiina piirijõgi.
Yalu algab Changbai Shani mägedes asuva Korea kõrgeima mäe, 2744 m kõrguse vulkaani Paektu-sani jalamilt, voolab peamiselt edelasse ja suubub Kollase mere Korea lahte . Jõgi on 790 km pikk ja tema valgla ulatub üle 30 000 km².
Yalu on maailma piirijõgede seas eriline sellega, et ta voolab piirijõena kogu ulatuses, allikast suudmeni. Ülemjooksul voolab ta lõunasse ja kagusse. Kaksiklinnas Hyesanis (Põhja-Korea Yanggangi provintsi keskus, üle 100 tuhande elaniku) ja Changbais (Hiina, üle 10 tuhande elaniku) pöördub ta läände ja hiljem loodesse. Seal suubub temasse suurim vasakpoolne ehk Korea lisajõgi Changju. Yalu eraldab Koreas olevat Nangnimi mägismaad ja Hiinas olevaid Lao Lingi mägesid. Hiina kaldal olevas Linjiangi linnas pöördub jõgi edelasse ning läbib Koreas oleva Chasongi ja Manp'o ning Hiinas oleva Ji'ani (üle 50 tuhande elaniku) linna. Korea linnast Ch'osanist pisut allavoolu suubub jõkke suurim parempoolne ehk Hiina lisajõgi Hun Jiang. Alamjooksul on jõe Korea kaldal veel Sakchu ja Sup'ungi linn ning Uiju, mille vastaskaldal suubub Yalusse Ai He jõgi. Yalu suudmes asub teine kaksiklinn, Hiinas olev Dandong ja Koreas olev Sinŭiju (Põhja-P'yŏngani provintsi keskus), kummaski üle poole miljoni elaniku. 
Jõe kaldal kulgeb maantee Hiina poolel üksnes Changbai ja Linjiangi vahel, aga Korea poolel Hyesani ja Linjiangi vahel ning Chasongist allapoole kuni suudmeni. Jõge ületab neli raudteesilda: Linjiangis, Ji'anis, Sup'ungis ja Dandongis. 
Jõgi on oluline hüdroenergia allikas. Jõel asub Sinŭiju lähedal 100 m kõrgune ja 850 m pikkune Sup'ung Rodongjagu tamm.
Strateegiliselt tähtsa asendi tõttu toimus jõe suudmes mitu lahingut Jaapani-Hiina ja Vene-Jaapani sõja ajal.
Ell (eesnimi)

Ell on naisenimi.
2019. aasta seisuga oli see Eestis esinemissageduselt 1388. naisenimi. 1. jaanuari 2019 seisuga oli Eestis eesnimi Ell 32 naisel.
Raigo

Raigo on eesti mehenimi.
Kosciuszko mägi

Mount Kosciuszko on mägi Austraalia Alpides, Austraalia mandri kõrgeim tipp. Tegu on lamedatipulise ja laugenõlvalise mäeharjaga. Kõrgus 2228 meetrit.
Nimetatud Poola kindral Tadeusz Kościuszko (1746–1817) järgi aastal 1889.
Lennuliiklusteeninduse AS

Lennuliiklusteeninduse Aktsiaselts on Eesti Vabariigi Majandus- ja Kommunikatsiooniministeeriumi haldusalasse kuuluv aktsiaselts, mille põhifunktsioonid on rahvusvahelistele standarditele vastava aeronavigatsiooniteenuse osutamine ning lennuohutuse tagamine Eesti lennuinfopiirkonnas (FIR - Eesti õhuruum ja osaliselt neutraalvete kohale jäävad alad). Lähenemis- ja maandumisteenust osutatakse Tallinna ja Tartu lennuväljal. Töötajaid on ligi 200, neist kolmandiku moodustavad lennujuhid.
Lennuliiklusteeninduse AS aktsiate ainuomanik on Eesti Vabariik. Ettevõte maksis 2019. aastal Eesti riigile 5,2 miljonit eurot dividende.

Koostöö

2000. aastal sai Lennuliiklusteeninduse AS-ist aeronavigatsiooniteenust pakkuvate äriettevõtete rahvusvahelise organisatsiooni CANSO liige.
2002. aastal Lennuliiklusteeninduse AS liitus Põhjamaade aeronavigatsiooniteenust pakkuvate ettevõtete koostööga. 2007. aastast kannab ühendus nime Põhja-Euroopa aeronavigatsiooniteenust pakkuvate ettevõtete koostöö  (North European ANS Providers – NEAP). Alates 2012. aastast muutusid koostöö põhimõtted ja nimeks sai Borealis alliance.
Lennuliiklusteeninduse AS osaleb NEFAB koostöös koos Läti, Norra ja Soomega ning Ühtse Euroopa taeva arendustegevuses SESAR koos NORACON partneritega.
Lennuliiklusteeninduse AS-il on tihe koostöö Eesti õhuväe allüksuse õhuseiredivisjoniga.
Johann Adam Reincken

Johann Adam Reincken (ka Jan Adams või Jean Adam Reincken või Reinken; 1643 Deventer – 24. november 1722 Hamburg) oli saksa organist ja helilooja.

Elu

Johann Adam Reincken ristiti 10. detsembril 1643 Deventeris Hollandis. Muusikalise alghariduse omandas ta samas linnas 1650–1654 kohaliku Lebuinuse kiriku organisti Lucas van Lennincki juures.
1654. aastal läks Johann Adam Reincken õppima Hamburgi Sankt Katharina kiriku organisti Heinrich Scheidemanni juurde ja sai tema assistendiks. Alates 1663, pärast Heinrich Scheidemanni surma, sai Johann Adam Sankt Katharina kiriku organistiks ja töötas sellel kohal kuni oma surmani.
Johann Adam Reincken on üks tuntumaid 17. sajandi organiste ja heliloojaid. Tema tegevus mõjutas Vincent Lübeckit ja Johann Sebastian Bachi. Tänapäevani on tema töid säilinud väga vähe.
Johann Adam Reincken oli Dietrich Buxtehude sõber.
Kuuldused Reinckeni erakordselt pikast elueast pärinevad Johann Matthesonilt, kes järelehüüdes Reinckenile nimetas tema sünnipäevaks 27. aprilli 1623. Reincken ise teatas oma teose "Hortus musicus" tiitellehel, et pärineb Deventerist, kuid sealsetest arhiividest pole vastavaid sünnidokumente leitud. Keegi Jan Reinse ristiti Deventeris 10. detsembril 1643 ja ehkki pole lõplikult kindel, et tegu on Reinckeniga, tunnistab enamik uurijaid aasta 1643 Reinckeni sünniaastaks.
Oleksandr Zintšenko

Oleksandr Zintšenko (ukraina keeles Олександр Зінченко; sündinud 15. detsembril 1996 Radomõšlis) on Ukraina jalgpallur. Ta mängib ründava poolkaitsjana Premier League'i klubis Manchester City ja Ukraina jalgpallikoondises.
Ta alustas klubikarjääri Venemaa kõrgliiga klubis Ufa, mille meeskonnas debüteeris ta hooajal 2014–15.
2016. aasta juulis sõlmis ta lepingu Manchester Cityga. Hooaja 2016–17 veetis ta laenul Hollandi kõrgliiga klubis PSV Eindhoven.
Premier League'is tegi ta Manchester City meeskonnas debüüdi 13. detsembril 2017 mängus Swansea City vastu. Hooajal 2017–18 Manchester City tuli ta Manchester Cityga Inglismaa meistriks. Esimese värava lõi ta klubi meeskonnas 9. jaanuaril 2019 EFL Cupi poolfinaalis Burton Albioni vastu. 2018–19 tuli ta Manchester Cityga teist hooaega järjest Inglismaa meistriks.
Ukraina jalgpallikoondises tegi Zintšenko debüüdi 12. oktoobril 2015 EM-i valikmängus Hispaania vastu. Koondisekarjääri esimese värava lõi ta oma teises koondisemängus 29. mail 2016 sõprusmängus Rumeenia vastu. Samal aastal kuulus ta Ukraina koondisse Euroopa meistrivõistlustel.
Karepa Selts

Karepa Selts on mittetulundusühing Karepa piirkonna kohaliku arengu edendamiseks.
Karepa Selts moodustati 2003. aastal varasema Karepa raamatukogu sõprade seltsi õigusjärglasena. Selts hõlmab üheksa küla – Toolse, Tidriku, Karepa, Rutja, Eisma, Andi, Kiva, Vainupea ja Pajuveski – elanikke.
Seltsil on umbes 40 liiget. Seltsil on viieliikmeline juhatus, juhatuse esimees on Jüri Sikkut.
2004. aastast kuulub Karepa Seltsile Karepa rahvamaja. Selts korraldab rahvamajas näitusi, etendusi, teatriõhtuid, pidusid.
Karepa Selts korraldab igal aastal Karepa kodukandipäevi. Seltsi koordineerimisel on koostatud Karepa piirkonna külade arengukava.
Karepa Selts on MTÜ Arenduskoda liige.
Vabriku tänav (Rakvere)

Vabriku tänav on tänav Rakveres, paikneb linna lääneosas.
Tänav on 572 meetrit pikk ja asub Vanalinnas. Tänav saab alguse Tallinna tänavalt ja ümbritseb Teatrimäge ning Rahvaaeda idast-põhjast, külgneb Õllepruuli tänava ja Tiigi tänavaga. Tänav lõpeb Näituse tänavaga ristudes.
Tänav paikneb kunagise Rakvere mõisa maadel ja kandis varem Õllepruuli ja ka Pruuli nime.
Maaris Meier

Maaris Meier (sündinud 22. veebruaril 1983) on eesti jalgrattasportlane.
Vantaa

Linnaosad

Askisto, Hämevaara, Linnainen, Martinlaakso, Myyrmäki, Petikko, Vantaanlaakso, Vapaala, Varisto, Keimola, Kiila, Kivistö, Lapinkylä, Luhtaanmäki, Myllymäki, Piispankylä, Riipilä, Seutula, Vestra, Lentokenttä, Pakkala, Tammisto, Veromies, Viinikkala, Ylästö, Hakkila, Helsingin pitäjän kirkonkylä, Hiekkaharju, Jokiniemi, Koivuhaka, Kuninkaala, Ruskeasanta, Simonkylä, Tikkurila, Viertola
Asola, Havukoski, Ilola, Koivukylä, Päiväkumpu, Rekola, Jokivarsi, Korso, Leppäkorpi, Matari, Metsola, Mikkola, Nikinmäki, Vallinoja, Vierumäki,
Hakunila, Itä-Hakkila, Kuninkaanmäki, Länsimäki, Länsisalmi, Ojanko, Rajakylä, Sotunki, Vaarala
Kristel Mägedi

Looming

Etnofuturist Kristel Mägedi on tegelenud näitlemise, kunsti, kirjanduse ja mitmes žanris musitseerimisega.

Kunst

Viljeleb peamiselt värvikirevat kõrgete kontrastidega maalikunsti, samas on loomingus levinud ka täiesti mustvalged teosed ning puidule põletatud pildid ehk pürograafia. Tööde peamisteks motiivideks on fantaasialoomad ja -maailmad seotuna rahvuslikuna mõjuvate abstraktsete ornamentide ja mandalatega; stiili võib kirjeldada terminiga etnofuturism. Lisaks eestipärasusele leiab töödest sarnaseid jooni nii Lõuna-Ameerika põlisrahvaste kui ka Aafrika stiilidega.
Osalenud Viljandi Kunstiklubi ühisnäitustel. On olnud ka isiklikud väljapanekud Tallinnas, Tartus, Pärnus, Põltsamaal, Abja-Paluojal, Haapsalus, Jõgevamaal ja Viljandis.
Kristel Mägedi ja Fengarmi koostöös sündinud maalid dekoreerivad ka Tallinna vanima rokiklubi Rockstar's interjööri.

Muusika

Kristel Mägedi on folk- ja punkmuusik, kes on esinenud nii festivalidel kui ka stuudioalbumitel.
2018. aastal avaldas folgiliku debüütautoriplaadi "Mitmeilmne", millel kõlavad muinajutulised ja teatraalse esitusviisiga palad, mis on inspireeritud nii öistes linnades jalutamisest kui ka müstilistest metsadest. Vahel põimuvad maa ja linn ühte, vahel kaob mõtisklus hoopis sisekosmosesse seiklema. Kõik sõnad ja viisid on tulnud artisti enese seest ning ettekandeviisiks laul karmoška saatel. Samuti on ta 2017. aasta märtsist folgikalduvustega bändi Pärimootor laulja, karmoškataja ja eestvedaja. Olnud ansambli Lillevaas kitarrist.
Alates 2016. aasta oktoobrist trummar Viljandi ansamblis Ööviiul, mis kasvanud välja kollektiivist Pööloy Gläänz, ning 2007. aastast basskitarrist bändis Faasinihe. Oli aastail 2005–2007 punkbändi Die Moritz bassist.
Osales 2014. aastal XXVI üldlaulupeol "Aja puudutus" ansambli Untsakad segakooris Ajapuudus altide häälerühmas.
Olnud liige eksperimentaalprojektides nagu psühhedeelset, teatraalset, hüsteerilist, samas letargilist proge-kantrirokki mängivas bändis Alfonsis basskitarristina ja samuti debiil-alternatiivmuusika kollektiivis Lendav Madrats koos Eero Talisaineniga, kus mängiti kõike pille kordamööda ja korraga.

Näitlejatöö

Ette astunud vabakutselise näitlejana Teatrilabori ridades Tallinna Vanalinnapäevade etendustes: 2006. aastal videot, tantsu ja teatrit ühendavas lavastuses "Krabattabark" (lavastaja Jaanika Juhanson) ning 2007. aastal monoetenduses "Peidus pool" (lavastaja Helen Rekkor).
Tegutsenud lasteteatrites Trumm, Lepatriinu ja Eesti Lasteteater.
Karel Appel

Karel Appel (25. aprill 1921 Amsterdam – 3. mai 2006) oli hollandi maalikunstnik.
Karel Appel oli üks CoBrA grupi asutajatest. Karel Appelile ja tema sõpradele meeldis džässmuusika, see inspireeris teda. Tema pildid on erksavärvilised.
Ivan Širokogorov

Ivan Ivanovitš Širokogorov (15. juuli 1869 Rõkovska-Novosselka, Venemaa – 11. september 1946 Bakuu) oli vene arstiteadlane.
Vaimuliku poeg, õppis Tomski ja Tartu Ülikoolis, erialaks üldpatoloogia ja patoloogiline anatoomia. Töötas 1908–1924 Tartu Ülikoolis eradotsendi ja 1916–1918 professorina.